《寄居虫》
清代·魏坤

人生如瓜牛，长负躯壳累。何况外缘假，妄思得久寄。

兹物生海壖，乃具周身智。常共水族游，爱此一螺翠。

延缘遂迁入，宛转据其内。腥涎吐清波，微风纳凉吹。

扬鬐遇钓师，触急辄惊避。两两收霜钳，虚中得静閟。

晏然称寓公，久亦渐忘伪。如以物附物，是一即非二。

而我辞乡国，岁岁困旅次。结屋少定踪，对之发深喟。

暇或笺虫鱼，为汝别种类。

作者简介：（1646—1705）浙江嘉善人，字禹平，号水村，魏大中侄孙。康熙三十八年举人，善古文诗词。交游甚广，足迹遍及南北。有《倚晴阁诗钞》、《秦淮杂咏》、《历山唱酬集》、《粤游纪程诗》、《水村琴趣》。